Szváziföld

Szváziföld (hivatalosan: Szváziföldi Királyság, szváziul: Umbuso weSwatini) Magyarország területének egyötödével megegyező kiterjedésű ország Délkelet-Afrikában. 2018-tól az ország neve nemzetközileg is a szvázi eredetű Eswatini-vá változott, amelynek jelentése azonos a Szváziföld névvel.

A legkisebb dél-afrikai állam a Dél-afrikai Köztársaság és Mozambik között helyezkedik el. Neve népnevet őriz, amelynek feltételezett jelentése: „vessző, pálca”. 200 kilométeres észak-déli és 130 kilométeres nyugat-keleti kiterjedésével Szváziföld Afrika legkisebb országai közé tartozik.

Földrajz

Domborzat 
Az országot minden irányból szárazföld veszi körül, közvetlen tengerparti kapcsolata nincs. Legközelebb az Indiai-óceán van hozzá, 80 km-re.

Szárazföldi határai: Mozambik 108 km, Dél-Afrika 438 km.

A tájak jellegét elsősorban a tengerszint feletti magasság határozza meg. Négy tája:
 Lubombo-hegység. Alacsony, 600 m gerincmagasságú hegység a mozambiki határ mentén. A folyók szűk szorosokban törik át. Marhatenyésztő vidék.
 Highveld. Az ország nyugati részén fekszik átlagosan 1200 m magasságban. Ez a legkellemesebb éghajlatú vidék, itt van a főváros, Mbabane.
 Middleveld. Átlagos magassága 700 m. A legsűrűbben lakott vidék. Itt fekszik Manzini, a fő kereskedelmi és ipari város.
 Lowveld. Átlagos tengerszint feletti magassága 250 m. A többinél ritkábban lakott táj, malária fenyegeti az itt élőket. Növényzete jellegzetes afrikai tüskés bozót.

Vízrajz 
Az ország folyói mind a Transvaal-tartomány (Dél-afrikai Köztársaság) felől érkeznek, és nyugatról keletre keresztezik az országot, majd az Indiai-óceánba folynak. A fő folyók a Komati, az Mbuluzi (Umbuluzi), a Nggwavuma (Ingwavama) és a Mkondo-Usutu.

Éghajlat 
Szubtrópusi éghajlatú ország. Keleten szavanna, északnyugaton esőerdő borítja.Mivel a déli féltekén fekszik, a nyár közepe decemberben van, a tél júliusban. A fővárosban (a legmagasabb vidéken) a téli középhőmérséklet 13 Celsius-fok, a nyári pedig 20 Celsius-fok. A csapadékmennyiség 1000 – 2000 mm között váltakozik különböző években. Nyáron is ritka a kellemetlen meleg. Ezzel szemben a legmélyebben fekvő tájakon nyáron rendszeres a 40 fok körüli meleg, a csapadék pedig csak 500 – 900 mm évente. Az egész országra jellemző, hogy a csapadék zöme a nyári hónapokban hullik.

Élővilág, természetvédelem 
Eredeti növénytakarója szavanna, illetve az esős vidékeken zárt erdő.

Nemzeti park 
Különböző természetvédelmi területek mellett van egy nemzeti park is: Hlane Királyi Nemzeti Park (Hlane Royal National Park). Itt sokféle madár és emlős él, de az elefánt és oroszlán újonnan betelepített faj.

 Mkhaya állatrezervátum  (Mkhaya Game Reserve): ritkaságnak számító keskenyszájú orrszarvú.
 Malolotja Nature Reserve
 Ngwempisi Gorge
 Mlilwane Wildlife Sanctuary

Történelem 

A kis állam területét a déli bantukhoz tartozó szvázi törzsek csak a 19. század elején foglalták el, habár elődeik már a 18. század közepén megjelentek itt. Az államot az 1830-as években alapították, de függetlenségük rövid életű volt. 1894 és 1902 között a búrok kényszerítettek rá védnökséget, majd az angolok kezébe került. 1903-tól Transvaallal együtt kormányozták, majd 1907-ben Szváziföld brit protektorátus lett, de a szvázi király megtartotta formális hatalmát. Az ország 1963-ban alkotmányt és formális függetlenséget kapott, külügyét, hadügyét és pénzügyeit Nagy-Britannia irányította. Az első törvényhozói gyűlést 1964-ben tartották, majd 1967-től belső önkormányzatot élvezett. Az ország teljes függetlenségét 1968. szeptember 6-án kiáltották ki Szváziföldi Királyság néven. Az 1986 óta uralkodó jelenlegi király betiltotta a pártokat, ő nevezi ki a miniszterelnököt, valamint a parlament 10 tagját.

Államszervezet és közigazgatás

Alkotmány, államforma 
Királyság, abszolút monarchia. A király nevezi ki a parlament 10 tagját és a miniszterelnököt is.

Törvényhozás, végrehajtás, igazságszolgáltatás

Politikai pártok

Közigazgatási beosztás 
Szváziföld négy kerületre van felosztva.

Védelmi rendszer

Népesség

Népességének változása

Legnépesebb települések

Etnikai, nyelvi, vallási megoszlás 

Szváziföld lakosságának 84%-a szvázi, 10%-a zulu, 3%-a tszonga, 2%-a indiai, és egyéb 1%.

A lakosság zöme keresztény: cion keresztény, protestáns, katolikus. Az emberek kb. 10%-a muszlim.

Egyéb 
2017-ben a lakosság több mint negyede volt HIV-fertőzött.

Szociális rendszer

Gazdaság 
2017-ben a GDP összetétele származási szektoronként :
 mezőgazdaság: 6,5% 
 ipar: 45% 
 szolgáltatások: 48,6% 

A munkaerő foglalkozás szerint (2014) :
 mezőgazdaság: 10,7%
 ipar: 30,4%
 szolgáltatások: 58,9%

Gazdasági ágazatok

Mezőgazdaság 
Az ország területének 9,8%-a művelhető, ennek 68%-át hasznosítják (2011-es becslés). Öntözött terület: 500 km².

Kölest, kukoricát, cukornádat, ananászt és rizst termelnek. Legelőin szarvasmarhát, juhot, kecskét tenyésztenek.

Problémát okoz az időnként beköszöntő aszály.

Ipar 
Üdítőital-gyártás, erdészet, cukorfeldolgozás, textil- és ruházati ipar.

Többnyire azbesztet és kőszenet bányásznak, bár a készletek kimerülőben vannak. Az egyetlen vasércbányája 2014-ben bezárt.

Külkereskedelem 
Külkereskedelme leginkább a Dél-afrikai Köztársaságtól függ.

 Exporttermékek: italporok, cukor, faáru, gyapotfonál, hűtőgépek, citrusfélék, gyümölcskonzerv
 Importtermékek: járművek, gépek, szállító eszközök, élelmiszer, kőolajtermékek, vegyipari termékek

Főbb kereskedelmi partnerek 2017-ben : 
 Export: Dél-afrikai Közt. 94%
 Import: Dél-afrikai Közt. 81,6%, Kína 5,2%

Közlekedés

Vasút

Közút 
Közútjainak hossza 3769 km.

Légi 
Két repülőtérnek van szilárd burkolata, ebből egynek hosszabb a kifutópályája mint 3000 m.

Kultúra

Oktatási rendszer

Kulturális intézmények

Tudomány

Művészetek

Hagyományok, néprajz 
Incwala (más néven Ncwala) a szvázi emberek legszentebb szertartása. Ez az „első gyümölcsök ceremóniája”, ahol a király engedélyt ad népének, hogy egyen az év új terméséből.

Az Incwala előkészítése néhány héttel előbb megkezdődik, a Hold ciklusához igazítva. Bemanti (=tanult emberek) mennek a Lebombo-hegységbe, hogy növényeket szedjenek; más bemantik vizet vesznek Szváziföld folyóiból; és néhányan a hegyeken át az Indiai-óceánig utaznak, hogy a tengerből habot gyűjtsenek. Eközben a király visszavonul. 

A telihold éjszakáján az egész országban fiatal férfiak szüretelik a lusekwane fát, ami egy kis fa, és egy hosszú kirándulásra indulnak a királyi karámhoz Lobambában. Hajnalban érkeznek meg, és az ágakkal egy karámot építenek. Ha egy ág megfonnyad, arra annak a jeleként tekintenek, hogy az azt viselő fiatalember tiltott szexet folytatott. 

Máskor tiltott dalokat énekelnek, és a bemantik növényekkel, vízzel és habbal érkeznek meg. Az ünnepség harmadik napján bikát áldoznak fel. A negyedik napon a király kijön visszavonulásáról és népe előtt táncol. Tököt eszik, ami annak a jele, hogy a szvázik megehetik az újév termését. Két nappal később rituálé következik, aminek során az ünnepségen felhasznált összes tárgyat elégetik, amitől azt várják, hogy az esők megérkeznek.

Gasztronómia 
A szvázi konyhát az évszakok váltakozása és a földrajzi elhelyezkedés határozza meg. Az ételek fő hozzávalói a kukorica, cirok és kecskehús. Ezenkívül megtalálható a földimogyoró, cukornád, rizs és marhahús. A családok többnyire otthoni termelik meg az élelmiszert, amit kiegészítenek piacokon vásárolt termékekkel.

A piacokon gyakran árulnak pörköltöket, szendvicseket vagy kukoricalisztes fogásokat.

Hagyományos ételek közé tartozik a sishwala nevű kása hússal és zöldségekkel, a sidvudvu nevű sütőtök alapú kása, a tinkhobe nevű főtt kukorica vagy a sitfubi nevű tejjel kevert kukoricaliszt.

Az országban sört is főznek umcombotsi néven.

Turizmus 
Az Eswatinit látogató turisták többsége közúton érkezik Dél-Afrikából. Az apartheid vége óta Eswatini turisztikai attrakcióként hangsúlyozza hagyományos kultúráját.

A legtöbb turista csak egy éjszakára száll meg az országban, és sok látogató csak egynapos kirándulást tesz ide.

Betegségek 
 Bilharziózis
 Malária
 HIV

Sport

Olimpia

Ünnepnapok 
 Január 1. Újév
 Április 9-12. Szent hét
 Április 19. III. Mswati születésnapja
 Április 25. A zászló napja
 Május 1. A munka ünnepe
 Május 29. Áldozócsütörtök
 Július 20. II. Sobhuza születésnapja
 Szeptember 6. Somhlolo függetlenségének napja
 Október 24. Az egység napja
 December 24-25. Karácsony

Lásd még 
 Szváziföld uralkodóinak listája

Jegyzetek

Források 
 A Világ országai (Nyír – Karta Bt., 2004)

További információk 

 Hivatalos oldal
 Képek
 Országinformációk
 Szváziföld.lap.hu - linkgyűjtemény

Szváziföld
ACP-országok
A Nemzetközösség tagjai
Afrika országai